《舟人以竹取火与翠渠同咏》
明代·祁顺

山游兴未阑，命仆陈晡食。开尊酒尚寒，举网鱼初得。

舟中偶无火，村远何处觅。禁烟方及期，乱石不可击。

篙人得秘诀，剖竹分两只。刻削知阴阳，交加任横直。

物含动静机，人借推移力。霏微锯屑下，炳熯灵晖积。

刍薪张气焰，釜灶赖燔炙。旁人惊乍见，相对咸啧啧。

我生老江湖，此事应惯识。五行自相生，一理妙莫测。

作诗侑杯盘，谈笑暮天碧。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。